|  |  |  |
| --- | --- | --- |
| ΕΛΛΗΝΙΚΗ ΔΗΜΟΚΡΑΤΙΑΥΠΟΥΡΓΕΙΟ ΠΑΙΔΕΙΑΣ & ΘΡΗΣΚΕΥΜΑΤΩΝΠΕΡ/ΚΗ Δ/ΝΣΗ ΠΡΩΤΟΒΑΘΜΙΑΣ & ΔΕΥΤΕΡΟΒΑΘΜΙΑΣ ΕΚΠ/ΣΗΣ ΔΥΤ. ΕΛΛΑΔΑΣ**ΔΙΕΥΘΥΝΣΗ ΠΡΩΤΟΒΑΘΜΙΑΣ ΕΚΠ/ΣΗΣ ΑΧΑΪΑΣ** |  | **Πάτρα, 16/07/2021** **Αρ. πρωτ.:** **Δ.Υ.** |
|  |
| **ΠΡΟΣ:** | **Τις/ους συναδέλφους εκπαιδευτικούς** |
| Ταχ. Δ/νση : Ερμού 70, 26221, ΠΑΤΡΑΠληροφορίες : Σταυρογιαννόπουλος Α.Τηλ. : 2610229259E-mail : mail@dipe.ach.sch.grΙστοσελίδα : <http://dipe.ach.sch.gr> |
|  |

|  |
| --- |
|  |

 |
| **ΘΕΜΑ:** | **«Ενημέρωση σχετικά με τις αποσπάσεις/τοποθετήσεις εκπαιδευτικών»** |

Με αφορμή ερωτήματα ορισμένων συναδέλφων σχετικά με τη διαδικασία αποσπάσεων εκπαιδευτικών στην περιοχή μας και τοποθέτησης αποσπασμένων από άλλα ΠΥΣΠΕ, αλλά και με όσα ατεκμηρίωτα υποστηρίζονται από το Δ.Σ. Συλλόγου Δασκάλων & Νηπιαγωγών Πάτρας, επιθυμούμε προς ενημέρωση όλων των συναδέλφων να προβούμε στις κάτωθι διευκρινίσεις:

1. Οι υπηρεσιακές μεταβολές που ακολουθούν τη διαδικασία των μεταθέσεων, η οποία ολοκληρώθηκε με απόλυτη επιτυχία και ήδη οι μεταθέσεις έχουν υπογραφεί από τον Περιφερειακό Διευθυντή Εκπαίδευσης, θα γίνουν με τον τρόπο που προβλέπεται απολύτως από τη νομοθεσία και φυσικά όπως γίνονται κάθε χρόνο. Πρώτα θα γίνει η ρύθμιση των λειτουργικών υπεραριθμιών και η τακτοποίηση των λειτουργικά υπεράριθμων με όλες τις προβλεπόμενες διαδικασίες, θα ακολουθήσει η τοποθέτηση εκπ/κών που βρίσκονται στη διάθεση και στο τέλος θα γίνει η τοποθέτηση των εκπαιδευτικών που αποσπάστηκαν από άλλους Νομούς μαζί με τις αποσπάσεις εκπαιδευτικών από σχολείο σε σχολείο. Συνεπώς, αποτελεί σκόπιμη παραπληροφόρηση και συκοφάντηση ο ισχυρισμός ορισμένων πως *«δήθεν το ΠΥΣΠΕ θα κάνει πρώτα τις αποσπάσεις»*.
2. Το φετινό καλοκαίρι θα γίνει επιπλέον ο μόνιμος διορισμός συναδέλφων στα σχολεία γενικής παιδείας (όπως έχει προαναγγελθεί και μετά από δώδεκα χρόνια) και ο διορισμός αναπληρωτών πριν την έναρξη της σχολικής χρονιάς. Ήδη βρίσκεται σε εξέλιξη η διαδικασία με την κάλυψη των νεοσύστατων οργανικών θέσεων ειδικοτήτων. Από αυτά γίνεται κατανοητό πως ο φόρτος εργασίας του ΠΥΣΠΕ γίνεται μεγαλύτερος και απαιτείται πιο έγκαιρος προγραμματισμός για όλες τις υπηρεσιακές μεταβολές των συναδέλφων, προκειμένου να είναι όλα έτοιμα στην έναρξη της νέας σχολικής χρονιάς.
3. Φέτος η ημερομηνία υποβολής των αιτήσεων απόσπασης από σχολείο σε σχολείο ή τοποθέτησης σε σχολείο αποσπασμένων από άλλα ΠΥΣΠΕ λήγει στις 20 Ιουλίου. Πέρσι, η προθεσμία υποβολής έληξε στις 15 Ιουλίου. Συνεπώς δεν ισχύει αυτό που πάλι σκόπιμα διαχέεται από ορισμένους, πως φέτος οι αιτήσεις υποβάλλονται νωρίς. Το αντίθετο συμβαίνει. Οι αιτήσεις απόσπασης φέτος έχουν καταληκτική ημερομηνία πέντε (5) ημέρες αργότερα από πέρσι.
4. Είναι πάγια τακτική όλων των ΠΥΣΠΕ της χώρας με το πέρας της διαδικασίας των μεταθέσεων να ζητούν υποβολή αιτήσεων για αποσπάσεις εντός ΠΥΣΠΕ, γιατί οι διαδικασίες υλοποίησης είναι χρονοβόρες και επιπλέον τούτο επιβάλλει ο ορθός και έγκαιρος προγραμματισμός του επόμενου σχολικού έτους. Η πλειοψηφία των ΠΥΣΠΕ έχει ολοκληρώσει τη διαδικασία της υποβολής αιτήσεων και προτίμησης σχολείων. Όλα τα ΠΥΣΠΕ ζητούν μαζί τις αιτήσεις, τα δικαιολογητικά και τη δήλωση σχολείων (η συντριπτική πλειοψηφία των ΠΥΣΠΕ επιτρέπει μέχρι 20 προτιμήσεις, όπως στις μεταθέσεις). Μια περιήγηση στο διαδίκτυο πιστοποιεί απολύτως όλα αυτά. Αλήθεια, όλα τα ΠΥΣΠΕ της χώρας παρανομούν και αδικούν τους συναδέλφους τους; Γιατί δεν υπάρχει σε άλλα ΠΥΣΠΕ καμία διαμαρτυρία; Γιατί δε διαμαρτύρεται η Δ.Ο.Ε.; Μόνο στην Πάτρα ελάχιστοι, λοιδορούν καθημερινά το ΠΥΣΠΕ και επιχειρούν την παραπλάνηση των συναδέλφων, που αγωνιούν να αποσπαστούν σε σχολείο κοντά στον τόπο κατοικίας τους την επόμενη σχολική χρονιά, γιατί σε αυτή τη χρονιά που έληξε ικανοποιήθηκε σχεδόν το σύνολο των αιτήσεων απόσπασης. Ακόμη και δεκάδες αναπληρωτές συνάδελφοι για πρώτη φορά εργάστηκαν σε σχολεία μέσα στα μεγάλα αστικά κέντρα και στην Πάτρα, εφόσον πραγματοποιήθηκε ρεκόρ προσλήψεων αναπληρωτών από την πολιτεία. Διορίστηκαν τόσοι αναπληρωτές, όσοι ζητήθηκαν για την πλήρη κάλυψη όλων των κενών. Η χρονιά που πέρασε ήταν αναμφισβήτητα η πιο δύσκολη λόγω της πανδημίας, αλλά μακράν η καλύτερη από κάλυψη των εκπαιδευτικών κενών.
5. Στην περιοχή μας την τελευταία πενταετία με απόφαση του ΠΥΣΠΕ υποβάλλονταν πρώτα οι αιτήσεις απόσπασης με τα δικαιολογητικά και μετέπειτα η δήλωση σχολείων (2 φάσεις). Αυτό το σύστημα λειτούργησε με σχετική επιτυχία 3-4 χρόνια και πέρσι απέτυχε παταγωδώς. Ας γνωρίζουν, λοιπόν, οι γράφοντες τις ανακοινώσεις του Συλλόγου Δασκάλων & Νηπιαγωγών Πάτρας πως με αυτόν τον τρόπο δηλώσεων (των δύο φάσεων), εκφραζόταν σωρεία παραπόνων συναδέλφων γιατί οι συνάδελφοι είχαν ασφυκτικά χρονικά περιθώρια για να κάνουν δήλωση προτίμησης σχολείων (συνήθως 1 με 2 ημέρες) και αυτό οδηγούσε ενίοτε σε υποβολή λανθασμένων δηλώσεων και εκνευρισμό. Ωστόσο, εργαζόμουν ως αιρετός σύμφωνα με την απόφαση του Συμβουλίου και έβαζα «πλάτη» στο ΠΥΣΠΕ για να ολοκληρωθούν οι διαδικασίες χωρίς λάθη, επ΄ ωφελεία των συναδέλφων και της αξιοπιστίας του Συμβουλίου. Ένα χρόνο πριν, το 2020, οι διαδικασίες τοποθέτησης ολοκληρώθηκαν με υπεράνθρωπες προσπάθειες σχεδόν με την έναρξη των σχολείων στις 14/9. Εφόσον τα σχολεία άνοιγαν στις 11/9 θα συνέβαινε το πρωτοφανές: να έχουμε όλους τους διαθέσιμους εκπαιδευτικούς για πρώτη φορά πριν την έναρξη του σχολικού έτους και οι εκπαιδευτικοί να είναι με προσωρινή τοποθέτηση, με αποτέλεσμα την αναστάτωση των σχολικών μονάδων.
6. Με βάση την περσινή εμπειρία και τα νέα δεδομένα (κυρίως με τους νέους διορισμούς) καταλήξαμε στον φετινό τρόπο υποβολής των αιτήσεων απόσπασης. Σύμφωνα με αυτόν:

α) Δίνουμε τη δυνατότητα απεριόριστης επιλογής σχολείων.

β) Δίνουμε τη δυνατότητα επιλογής ολόκληρης περιοχής π.χ. σχολεία Δήμου Πατρέων, σχολεία περιοχής Αγυιάς κ.λπ. (ίσως το μοναδικό ΠΥΣΠΕ που παρέχει τέτοιες δυνατότητες προς διευκόλυνση των συναδέλφων)

γ)Τα κενά με τα οποία θα γίνουν οι αποσπάσεις οριστικοποιούνται λίγο πριν την έναρξη της συνεδρίασης των αποσπάσεων και αναρτώνται στην ιστοσελίδα μας. Έτσι, διασφαλίζεται η απόλυτη διαφάνεια και μεγιστοποιείται ο αριθμός των κενών προς όφελος των συναδέλφων.

δ) Θωρακίζεται η απόσπαση, ως σημαντική υπηρεσιακή μεταβολή που καθορίζει την προσωπική και οικογενειακή ζωή του κάθε συναδέλφου που την αιτείται. Ο κάθε συνάδελφός μας μπορεί να δηλώσει τα σχολεία ή την περιοχή που επιθυμεί να αποσπαστεί και να τα δηλώσει ανεξάρτητα από το αν έχουν ή όχι κενό. Άλλωστε, τα περισσότερα κενά δημιουργούνται κατά την ώρα εξέτασης των αιτήσεων και όχι πριν από αυτές. Αυτή είναι η άριστη επιλογή δήλωσης σχολείων.

ε) Θέλουμε να γνωρίζουν όλοι οι συνάδελφοι την αλήθεια. Αυτοί που σας λένε ότι πρέπει να γνωρίζετε τα κενά για να δηλώσετε δεν υπηρετούν πάντοτε την αλήθεια. Η γνώση των κενών των αποσπάσεων ενίοτε αποπροσανατολίζει, γιατί τα κενά μεταβάλλονται από τη μία ημέρα στην άλλη και πολλές φορές οι συνάδελφοι παρασύρονται και δηλώνουν μόνο εκ των κενών.

στ)Μπαίνει τέλος στα ασφυκτικά περιθώρια που καλούνται οι συνάδελφοι να δηλώσουν. Τώρα υπάρχει μεγάλος χρόνος σκέψης μέχρι να υποβληθεί η δήλωση.

ζ)Πολλοί συνάδελφοι απαλλάσσονται από το άγχος να παρακολουθούν καθημερινά την ιστοσελίδα μας και μπορούν με ηρεμία να υποβάλουν τη δήλωσή τους, χωρίς να χρειάζεται να ενημερώνονται διαρκώς και να βρίσκονται σε αναμονή όλο το καλοκαίρι για το πότε θα γίνουν οι δηλώσεις.

η) Κερδίζεται ο χρόνος που απαιτείται για υποβολή δηλώσεων στις αρχές του Σεπτεμβρίου, με αποτέλεσμα να εξαντληθούν τα χρονικά περιθώρια επιμήκυνσης συζήτησης των αποσπάσεων και άρα μεγιστοποίησης του αριθμού των κενών προς όφελος των συναδέλφων. Όλοι γνωρίζουν πως τα κενά αυξάνονται όσο πλησιάζουμε στην έναρξη των σχολείων.

1. Θα δοθεί ολιγοήμερη προθεσμία, κοντινή στην ημερομηνία πραγματοποίησης των αποσπάσεων, σε όλους που θα υποβάλουν αίτηση απόσπασης μέχρι τις 20 Ιουλίου για να τροποποιήσουν, εφόσον το επιθυμούν, μόνο την αίτηση προτίμησης σχολείων που έχουν υποβάλει, προκειμένου να κάνουν όλοι την καλύτερη δυνατή επιλογή. Μάλιστα, εκτός από την ενημέρωση στην ιστοσελίδα μας, οι συνάδελφοι που αιτούνται απόσπαση θα λάβουν μήνυμα στο ηλεκτρονικό τους ταχυδρομείο, που έχουν δηλώσει στην υπηρεσία μας για την προθεσμία τροποποίησης. Για αυτή τη δυνατότητα έχω ενημερώσει εδώ και δέκα ημέρες το Δ.Σ. του Συλλόγου της Πάτρας μέσω του Προέδρου του, αλλά παρόλα αυτά καταγγέλθηκα, έστω και αν υπήρχε πρόνοια και για αυτό που ζητούν!
2. Μου συστήθηκε από το Δ.Σ. του Συλλόγου της Πάτρας να τοποθετηθούν οι νεοδιόριστοι και οι αναπληρωτές προσωρινά στα σχολεία, προκειμένου να συνεχίσουμε με τον ίδιο τρόπο όπως πέρσι, παρόλο που γνωρίζουν τα νέα δεδομένα με τους διορισμούς και τα ασφυκτικά χρονικά περιθώρια. Θεωρώ πως αυτά δεν είναι σοβαρά πράγματα. Δεν μπορεί να πορευόμαστε με τέτοιους στόχους, αλλά αυτό να αποτελεί έσχατη λύση αντιμετώπισης ενδεχόμενων προβλημάτων. Οι νεοδιόριστοι και οι αναπληρωτές φαίνεται πως για ορισμένους αποτελούν άλλη κατηγορία. Το ίδιο και οι Διευθυντές των σχολείων, που πασχίζουν να καταρτίσουν ωρολόγια προγράμματα και επιζητούν να έχουν έγκαιρα το προσωπικό στα σχολεία τους.

Οι αποσπάσεις και οι τοποθετήσεις των εκπαιδευτικών που αποσπάστηκαν από άλλα ΠΥΣΠΕ θα γίνουν με τον καλύτερο δυνατό τρόπο και με πλήρη διαφάνεια και νομιμότητα. Άλλωστε, οι συνάδελφοι το γνωρίζουν αυτό και μάς περιβάλλουν με τη διαρκή εμπιστοσύνη τους χρόνια τώρα. Η υπηρεσία καταβάλλει κάθε δυνατή προσπάθεια για έγκαιρο προγραμματισμό. Τα σωματεία του Κλάδου μας τα θέλουμε αρωγούς στην προσπάθειά μας για την καλύτερη λειτουργία των σχολείων και την επαγγελματική ικανοποίηση των εκπαιδευτικών. Ακούμε τις προτάσεις τους και επιζητούμε τη συνεργασία τους.

Όσον αφορά ψεύδη και συκοφαντίες που εκτοξεύονται εναντίον του ΠΥΣΠΕ καθημερινά μέσα από το ασφαλές περιβάλλον των μέσων κοινωνικής δικτύωσης δεν μας αφορούν. Αυτούς τους αφήνουμε να παραμείνουν προσηλωμένοι στον καθημερινό τους αγώνα για να κερδίσουν το ΣΤΟΙΧΗΜΑ της γραφικότητας, της λασπολογίας και της απαξίωσης.

|  |
| --- |
|  **Ο ΠΡΟΕΔΡΟΣ ΤΟΥ Π.Υ.Σ.Π.Ε. ΑΧΑΪΑΣ****ΣΤΑΥΡΟΓΙΑΝΝΟΠΟΥΛΟΣ ΑΝΑΣΤΑΣΙΟΣ** |